Deurbraak in moord op Baaise bejaardeDie landdroshof in Port Elizabeth. Foto: Raahil Sain / ANA Twee jaar ná die moord op die 83-jarige Anne Ferreira in Port Elizabeth, kon die polisie daarin slaag om die laaste moordverdagte vas te trek. Die eerste verdagte is reeds die afgelope week gevonnis vir die moord op ŉ ander bejaarde in dieselfde stad. Ferreira is in Mei 2018 dood in haar huis in Somerstrand in Port Elizabeth gevind, het Maroela Media berig. Sy is vermoedelik verwurg en verkrag. Haar motor is verlate naby Despatch gevind. Ferreira is binne dae na Anne Smith (86), nóg ŉ bejaarde van Port Elizabeth, vermoor. Smith se moordenaars is die afgelope week tot twintig jaar tronkstraf gevonnis. Een van dié moordenaars, Sizwe Jika (28), word ook met Ferreira se dood verbind en is reeds in September 2018 vir haar dood aangekeer. Hy verskyn weer in Julie in die hof vir die moord op Ferreira. Hy dien tans ook ŉ vonnis uit vir ŉ aantal huisbrake wat tussen 2011 en 2018 gepleeg is. Vrydag is die tweede verdagte in Ferreira se saak in hegtenis geneem by sy tannie se huis in Zwide, naby Bethelsdorp in die Oos-Kaap. Volgens kol. Priscilla Naidu, polisiewoordvoerder in die Oos-Kaap, is die polisie maande reeds op die verdagte se spoor. Hy word aangekla van moord, verkragting, roof en ontvoering en verskyn môre (Maandag) in die landdroshof in Port Elizabeth. Die provinsiale polisiekommissaris, lt.genl. Liziwe Ntshinga, het gesê sy departement sal nou met die nasionale vervolgingsgesag saamwerk om te verseker dié “gevoellose kriminele” word gestraf vir hul dade.